’Neti nuní ankaa ya uva nu gwalíga anka tse.
Tata kiaha nna anke benne rugwe lebie ya uvaha.
Iyába ka ná ya uvaha ka nu abittu runna nu xixxi,
richúbe kana,
ttaka iyába ka náni ka nu gwa rutekana nu xixxi,
richúbe lokani lhe ruxíbe nu bisi gekani kini ute chiettirukana nu xixxi.
Ttiba ka ná ya uvaha chi biria nu bisi gekani,
aníha‑gaba nuná lebiꞌi,
de ka tisa chi utixxiꞌania leha,
de ka nuha nna chiba beyarile.
Lebiꞌi,
gwaltseꞌe len neti nna anágaba neti gwadúgabaa len lebiꞌi.
Ttiba ka ná ya uvaha,
ganna abíba yietikana lati yagaha,
labí aka ute ka nuha nu xixxi,
anágaba lebiꞌi,
ganna abíba seꞌele len neti,
labí aka gele uinle nu anka tse.
’Neti nuní ankaa ya uvaha,
lebiꞌi nna ankale ka náya.
Benne gwa du lenie netiha,
neti nna gwa dúgabaa lenie nna ixeba nu tse unie,
kumu ganna lebiꞌi abíba du lenle neti,
labí aka gele bixa uinle.
Nu abíba du lenna neti,
nuha iruꞌunabana.
Satebana attiba ka ná yagaha;
ka nuha rirúbakana nna ribisibakana,
nianna tti ritupakana nna riakana lo giha.
’Ganna lebiꞌi gwa seꞌebale len neti lhe gwa ruinbale nu ra ka tisa kia‑ni,
laꞌania nna gwalinnababa bixaba raka lele nna gwadíbale nu rinnabaleha.
Tata kiaha nuha inná xxeni lebie ganna lebiꞌi uinle ixe nu anka tse.
Aníha nuha nna gwasinle akale benne gwalíga rudhetinia.
Attiba rakani Tataha kia,
anágaba rakati gele.
Laxkala gwaltseꞌe len neti bittu udhanle neti kini edí baale elha siꞌi lasi kia.
Ganna udole tisa ge nu odhaꞌanaa uinle,
laꞌania nna gwedí baabale elha siꞌi lasi kia,
attiba neti gwa redí baaba elha siꞌi lasi ge Tata kiaha kumu gwa rudobaa tisa ge nu bodhaꞌane unia.
’Ria aní kini lebiꞌi edú itta lele len neti,
aná nna itta suba edú lele.
Akani ge luesile attiba neti rakati gele.
Nuní rodhaꞌanaa uinle.
Benne gwa reria lebie gattie kwenta ge ka benne seꞌe tse lenie,
benneha nuha gwa rakarunie ge ka benneha.
Lebiꞌi nuha ankale benne do tse lania ganna ttixka uinle nu ria.
Labíru kixxaa lále nu reni lo sina kia,
kumu nu reni lo sinaha,
labí yu nuha bixa ruin xxananiha.
Neti chi teeti lále benne do tse lania kumu iyába nu chi ra Tata kiaha neti,
chiba utixxiꞌania le nuha.
Laa lebiꞌiga bekwele neti;
netila bekwea le nna chi bekaꞌanaa le ki tsiale uinle nu anka tse nna nu tse uinleha nna uchíana isá.
Aníha kini iyába nu innabale len Tataha tti udettile neti,
benneha nna gutebe nu innabaleha.
Akin ge luesile.
Nuní rodhaꞌanaa uinle.